'Spioenasiebande'-saak: 'Zuma moet sy dag in die hof hê' | Maroela Media
Die DA het gesê gegewe die toegewings wat Donderdag in die appèlhof in Bloemfontein tydens die aanhoor van die sogenaamde spioenasiebande-saak teenoor pres. Jacob Zuma gemaak is, lyk dit asof die president wel "sy dag in die hof gaan hê".
James Selfe, voorsitter van die DA se federale uitvoerende komitee, het gesê dit lyk asof die hof gereed is om die besluit, om Zuma nie op die 783 strafregtelike aanklagte teen hom te vervolg nie, ter syde te stel.
"Dít maak die pad oop vir Jacob Zuma om uiteindelik sy dag in die hof te kry waarvoor hy al die afgelope 15 jaar gevra het. Soos enige ander gewone burger moet hy teregstaan op die berg aanklagte teen hom," het Selfe gesê. Hy hoop ook die hof sal in sy uitspraak duidelikheid gee oor hoe die Nasionale Vervolgingsgesag (NVG) die hernude vervolging moet hanteer.
Maroela Media het vroeër berig Zuma en die NVG se regsverteenwoordigers het Donderdag toegegee dat die besluit om die aanklagte teen Zuma te laat vaar irrasioneel was. Zuma en die NVG het die appèlhof genader nadat die hooggeregshof in Pretoria in April 2016 beslis het dat 783 strafregtelike aanklagte weer teen die president ingestel moet word.
Zuma en die NVG se regsverteenwoordigers het Donderdag toegegee dat Mpshe "die verkeerde mag" gebruik het om die aanklagte teen Zuma te laat vaar, hoewel dit egter nie beteken hofverrigtinge teen Zuma kan sommer net weer hervat word waar dit voorheen geëindig het nie.
Die hof het sy uitspraak voorbehou.
Selfe het ná afloop van die verrigtinge gesê indien nodig sal die party verdere regstappe doen om te verseker dat Zuma wel aangekla word. "Die ANC se politieke elite is vir te lank toegelaat om aanspreekliheid te ontduik bloot omdat hulle politieke bande het. Dit kan nie langer toegelaat word nie. Alle burgers moet teregstaan op aanklagte as dit teen hulle aanhangig gemaak word en dieselfde moet vir Jacob Zuma geld," het hy gesê.
Niks minder as reg nie laat geregtigheid geskiet of wat is nou weer die vangplek hulle kom mos weg met enige iets sien is glo
Zuma gaan weer een van sy tricks uit sy towerhoed tevoorskyn haal en vir die soveelste keer gaan hy vry uit.
Die DA het bloed geruik. Lekker Zuma die wiel draai. Jy wou mos van Mbeki ontslae raak met jou slinksheid nou sit jou turf. Doen die eerbare ding nou, vermy die verleentheid en BEDANK.